MONITOR EXTERN Nr.1/2008

                   I. RAPORTUL INTERMEDIAR AL COMISIEI CĂTRE PARLAMENTUL EUROPEAN ŞI CONSILIU privind progresele realizate în România în cadrul Mecanismului de Cooperare şi Verificare

                   1. INTRODUCERE

                   Cu ocazia aderării României la Uniunea Europeana la 1 ianuarie 2007, a fost stabilit un Mecanism de cooperare şi de verificare (MCV) 
 pentru a sprijini România în vederea remedierii deficienţelor în domeniul reformei sistemului judiciar şi al luptei împotriva corupţiei, precum şi pentru a monitoriza progresele realizate în aceste domenii.

                   Acest raport este cel de-al doilea prezentat de Comisie în cadrul Mecanismului de Cooperare şi Verificare
. Perioada de şase luni scursă de la primul raport este considerată prea scurtă pentru a permite României să remedieze deficienţele şi pentru a permite Comisiei să revizuiască evaluarea din iunie anul trecut. Prin urmare, raportul prezintă o actualizare factuală a progreselor, fără a efectua o evaluare a

rezultatelor obţinute în cadrul fiecărui obiectiv de referinţă („benchmark”). În plus, actualul raport intermediar conţine o vedere de ansamblu asupra asistenţei acordate României în domeniile aferente obiectivelor de referinţă. Acest aspect a fost inclus în vederea identificării posibilelor lacune în ceea ce priveşte asistenţa, precum şi pentru a asigura României un sprijin complet şi relevant.

                   2. REFORMA SISTEMULUI JUDICIAR ŞI LUPTA ÎMPOTRIVA CORUPŢIEI: SITUAŢIA LA ZI

                   2.1. Acţiunile subsecvente evaluării din iunie 2007: Planul de acţiune

                   De la ultimul raport al Comisiei din iunie 2007, a fost stabilit un dialog strâns şi permanent cu autorităţile române, la Bruxelles şi la Bucureşti. România a furnizat periodic Comisiei actualizări detaliate privind situaţia la zi.

                   Autorităţile române au acceptat sugestia Comisiei de a elabora un Plan de acţiune asupra modului în care România intenţionează să îndeplinească obiectivele de referinţă. Comisia a oferit sprijin României, sub forma unei evaluări a Planului de acţiune, un punct de vedere metodologic. În continuare, în octombrie 2007, după consultarea părţilor interesate, Guvernul României a adoptat un raport detaliat pe care l-a prezentat Comisiei. Elaborarea şi adoptarea la timp a Planului de acţiune, care a necesitat un efort concertat şi mobilizarea de resurse considerabile într-o perioadă scurtă de timp, reflectă angajamentul ferm al autorităţilor române
.

                   2.2. Actualizare privind progresele realizate

                   2.2.1. Obiectivul de referinţă nr. 1: asigurarea unei transparenţe şi eficiente sporite a actului de justiţie, în special prin consolidarea capacităţii şi răspunderii Consiliului Superior al Magistraturii. Raportarea şi monitorizarea impactului noilor Coduri de procedură civilă şi penală

                   - Punerea în aplicare a oricăror măsuri necesare, inclusiv cele prevăzute de Planul de acţiune corespunzător al Consiliului Superior al Magistraturii, adoptat în iunie 2006, pentru asigurarea interpretării şi aplicării unitare a legii de către instanţele de la toate gradele de jurisdicţie şi în întreaga ţară, după consultări adecvate cu judecători, procurori şi avocaţi în activitate. Monitorizarea efectelor măsurilor legislative şi administrative recent adoptate;

                   - Elaborarea şi punerea în aplicare în sistemul judiciar a unei scheme de personal raţionale şi realiste, pe baza unei evaluări continue a necesităţilor;

                   - Elaborarea şi punerea în aplicare a unui plan de reorganizare a Ministerului Public care să remedieze deficienţele manageriale şi problemele de resurse umane existente;

                   - Monitorizarea efectelor pe care modificările recent adoptate aduse Codurilor de procedură civilă şi penală le au asupra sistemului de justiţie, astfel încât orice măsuri corective necesare să poată fi încorporate în noile coduri;

                   -  Raportarea şi monitorizarea progresului realizat în ceea ce priveşte adoptarea noilor coduri, inclusiv consultări adecvate şi efectele adoptării codurilor asupra sistemului judiciar;

                   - Consolidarea capacităţii Consiliului Superior al Magistraturii de a-şi îndeplini principalele atribuţii, precum şi responsabilizarea acestuia, în special abordarea potenţialelor conflicte de interese şi a comportamentelor contrare eticii ale unor membri ai Consiliului. Recrutarea de inspectori judiciari în conformitate cu noile criterii obiective adoptate şi cu asigurarea reprezentativităţii regionale.

                   Au avut loc o serie de sesiuni de pregătire şi reuniuni periodice cu judecători şi procurori de la Curţile de apel şi de la Înalta Curte de Casaţie şi Justiţie, precum şi cu magistraţi de la nivel regional şi local, în vederea promovării unificării jurisprudenţei. Activităţi similare sunt preconizate pentru anul 2008. Până în luna ianuarie 2008 a fost aleasă o nouă structură de conducere a Consiliului Superior al Magistraturii, bugetul CSM a fost consolidat şi au fost publicate noi planuri de management. În decembrie 2007 a fost adoptată o Strategie de comunicare a CSM şi a justiţiei române
, cu scopul întăririi transparenţei sistemului judiciar. A fost consolidată organizarea CSM prin ocuparea a 240 din cele 275 de posturi. Râman 572 de posturi vacante în cadrul procuraturii. Aproximativ jumătate din recrutările în sistemul judiciar au urmat o procedură ad-hoc, pentru a asigura ocuparea rapidă a posturilor vacante existente
. În aceste cazuri, posturile vacante au fost ocupate pe bază de interviuri şi de experienţa de muncă, fără a controla

calificările sau pregătirea noului magistrat
. Elaborarea unei strategii de resurse umane a sistemului judiciar este aşteptată pentru luna ianuarie 2009
. În noiembrie 2007, Direcţia Naţională Anticorupţie (DNA) a lansat anchete privind câţiva procurori pentru fraudarea concursurilor pentru poziţii de conducere în cadrul parchetelor.

                   A fost elaborată partea generală a noului Cod de procedură penală şi, după o dezbatere publică, a fost transmisă comisiilor competente ale Parlamentului şi CSM în decembrie 2007
. Legea este încă în curs de adoptare.

                   Instituirea obligaţiei pentru instanţe de a publica (şi actualiza) jurisprudenţa pe internet este prevăzută pentru sfârşitul anului 2008
.

                   2.2.2. Obiectivul de referinţă nr. 2: înfiinţarea, după cum a fost prevăzut, a unei agenţii de integritate competentă să verifice averea, incompatibilitaţile şi potenţialele conflicte de interese, precum şi să emită hotărâri cu caracter obligatoriu pe baza cărora să se poată aplica sancţiuni disuasive

                   · Adoptarea unei legislaţii care să instituie o agenţie de integritate eficace şi independentă, cu atribuţii de verificare a averii, a potenţialelor incompatibilităţi şi conflicte de interese, care să emită hotărâri cu caracter obligatoriu pe baza cărora să se poata aplica sancţiuni disuasive;

                   · înfiinţarea unei Agenţii Naţionale de Integritate, asigurarea faptului că aceasta dispune de suficiente resurse umane şi financiare pentru a-şi îndeplini atribuţiile. 

                   Cadrul legislativ privind Agenţia Naţională de Integritate (ANI) a fost aprobat în mai 2007
. Cu toate acestea, ANI nu este încă operaţională. Doar vicepreşedintele a fost ales. Au fost demarate activităţi pregătitoare, selecţia personalului, procedurile de achiziţii publice pentru infrastructură, alocarea de resurse financiare pentru sediu, buget şi definirea organigramei
.

                   2.2.3. Obiectivul de referinţă nr. 3: pe baza progreselor înregistrate până în prezent, continuarea realizării unor anchete profesionale şi imparţiale în cazul sesizărilor de corupţie la nivel înalt

                   · Continuarea seriei de anchete profesioniste şi imparţiale în cazuri de corupţie la nivel înalt. Asigurarea stabilităţii legislative şi instituţionale a cadrului anticorupţie, în special prin menţinerea procedurii actuale de numire şi revocare a Procurorului General al României, a procurorului şef al Direcţiei Naţionale Anticorupţie şi a titularilor altor posturi de conducere din cadrul Parchetului General.

                   Activitatea Direcţiei Naţionale Anticorupţie (DNA) arată un parcurs pozitiv în ultimele şase luni
. Până în octombrie 2007, DNA a solicitat aprobarea începerii urmăririi penale a opt foşti miniştri sau miniştri aflaţi în funcţie. Aprobarea a fost acordată de Preşedintele României în luna ianuarie
. Decizia privind ridicarea imunităţii a fost luată dupa dezbateri juridice şi politice intense. În ultimele şase luni, câteva dintre aceste cauze, care implică foşti miniştri sau miniştri aflaţi în funcţie, au fost restituite parchetului de către instanţe, din cauza unor erori procedurale. Acest lucru, pe lângă chestiunea imunităţii, a provocat dezbateri şi controverse considerabile
. Nu este clar dacă motivaţia instanţelor înseamnă că probele sunt inadmisibile, făcând necesare noi anchete, sau înseamnă că procuratura poate rectifica situaţia, fără a fi necesară reînceperea procedurilor
.

                   În octombrie 2007, Parlamentul României a adoptat o serie de modificări la Codul de procedură penală şi la Codul penal. Legea privind modificările Codului de procedură penală nu a fost încă promulgată de Preşedinte, care a trimis-o spre reexaminare
.

                   Legea prevede modificări semnificative ale cadrului legislativ pentru anchetarea şi urmărirea în justiţie a faptelor de natură penală. Ea prevede, între altele, limitarea urmăririi penale, în principiu, la 6 luni, precum şi autorizarea percheziţionării, interceptării sau înregistrării comunicaţiilor doar cu informarea prealabilă a suspectului
, iar frauda inferioară pragului de 9 milioane de euro ar fi considerată infracţiune minoră, cu o sancţiune maximă de 5 ani de închisoare. Dacă vor fi promulgate, aceste modificări ar afecta substanţial negativ eficienţa anchetelor penale în România, în general. Ele ar afecta, de asemenea, anchetele care se efectuează în comun cu statele membre, lupta împotriva terorismului şi urmărirea în justiţie a criminalităţii transfrontaliere.

                   Parchetul nu mai poate utiliza evaluări de natură tehnică efectuate de administraţia fiscală pentru a stabili amploarea prejudiciului
.

                   2.2.4. Obiectivul de referinţă nr. 4: adoptarea unor măsuri suplimentare de prevenire şi de luptă împotriva corupţiei, în special în administraţia locală 

                   - Evaluarea rezultatelor campaniilor de sensibilizare recent încheiate şi, dacă este necesar, propunerea unor activităţi suplimentare care să vizeze sectoarele cu risc mare de corupţie;

                   -  Raportarea cu privire la utilizarea măsurilor de reducere a oportunităţilor de corupţie şi de sporire a transparenţei administraţiei locale, precum şi cu privire la sancţiunile aplicate persoanelor cu funcţii publice, în special acelora din cadrul administraţiei locale.

                   În luna noiembrie, ministrul de interne a semnat un nou protocol cu ONG-urile privind Centrul Naţional de Integritate, după întârzieri considerabile în implementarea proiectului
. Linia verde anticorupţie, prevăzută iniţial a fi o linie gratuită pentru combaterea corupţiei, a fost extinsă pentru a include întrebările generale ale cetăţenilor în legătură cu activitatea Ministerului de Interne
.

                   Au fost demarate, cu oarecare întârzieri, lucrările pregătitoare privind o strategie naţională anticorupţie, axată pe sectoarele vulnerabile şi pe administraţia publică locală
. Adoptarea de către guvern este planificată pentru luna martie 2008.

                   3. SPRIJINUL ACORDAT ÎN CADRUL MECANISMULUI DE COOPERARE ŞI VERIFICARE

                   Sprijinul substanţial pus la dispoziţia României în domeniul justiţiei şi afacerilor interne provine atât din programe UE (cum ar fi PHARE şi Facilitatea de tranziţie), precum şi de la state membre
. Acest domeniu rămâne principala destinaţie a sprijinului UE post-aderare: aproape jumătate din bugetul alocat programului Facilităţii de tranziţie pentru România este dedicată acestui sector, inclusiv un pachet financiar special pentru proiecte care sprijină în mod direct realizarea de progrese în cadrul obiectivelor de referinţă din MCV.

                   Proiectele puse în aplicare în domeniul justiţiei şi afacerilor interne acoperă o gamă largă de obiective. O analiză atentă a proiectelor puse în aplicare începând din 2004
, arată că anumite domenii, cum ar fi reforma sistemului judiciar (obiectivul de referinţă nr. 1 - OR1) au primit sprijin substanţial şi ar putea să se apropie de nivelul de saturaţie din acest punct de vedere. Au fost, de asemenea, puse la dispoziţie fonduri substanţiale pentru consolidarea capacităţii în domeniul luptei împotriva corupţiei la nivel înalt (OR3) şi a celei la nivel local (OR4). Cu toate acestea, unele sectoare vulnerabile, cum ar fi cel al învăţământului, nu au primit încă sprijin pentru combaterea corupţiei. Noua Agenţie Naţională de Integritate (OR2), care se estimează ca vă deveni operaţională doar în prima jumătate a acestui an, a primit până acum un sprijin redus.

                   Sprijinul acordat a avut un impact asupra progreselor României. Reforma justiţiei s-a bucurat de un sprijin internaţional susţinut şi este un domeniu în care s-au realizat progrese relativ constante. O altă beneficiară de fonduri substanţiale, Direcţia Naţională Anticorupţie, a fost în măsură să-şi dezvolte capacitatea de anchetare şi urmărire în justiţie a cazurilor de corupţie la nivel înalt într-o perioadă relativ scurtă de timp.

                   Asistenţa viitoare ar trebui axată pe sprijinirea Agenţiei Naţionale de Integritate şi pe lupta împotriva corupţiei. Ea ar trebui să abordeze priorităţile şi nevoile identificate în Planul de acţiune elaborat de România. În general, ar trebui acordată preferinţă unor misiuni de sprijin de dimensiuni reduse, dar bine ţintite, care ţin seama de capacitatea de absorbţie a instituţiilor româneşti şi permit preluarea deplină de către acestea a integrării rezultatelor. Ar trebui urmată o abordare interdisciplinară, de exemplu acordarea de sprijin atât judecătorilor, cât şi procurorilor în ceea ce priveşte lupta împotriva corupţiei la nivel înalt. Pare a fi oportună eliminarea treptată şi bine gestionată a sprijinului pentru domeniile saturate.  

                   Sprijinul ar trebui să continue sub forma schimbului de bune practici, a pregătirii profesionale şi a acordării de burse. Proiectele de dimensiuni mai mari în domeniul corupţiei la nivel local ar trebui completate de proiecte flexibile, bine orientate, pe termen mediu şi lung, care urmăresc aspecte bine ţintite sau se axează pe sectoarele şi domeniile cele mai vulnerabile.

                   România este încurajată să utilizeze pe deplin bugetul de sprijin acordat de UE, care este încă disponibil prin Facilitatea de tranziţie şi prin TAIEX. Aceste fonduri permit organizarea cu promptitudine de misiuni pe termen scurt, precum şi realizarea de proiecte de asistenţă pe termen mediu cu o durată de până la şase luni („twinning light”).

                   Comisia recomandă statelor membre să ia în considerare acordarea unui sprijin practic şi direct României, sub forma schimbului de bune-practici, oferirea de locuri de practică profesională, de burse, realizarea de parteneriate instituţionale cu departamente-cheie cum ar fi Agenţia Naţională de Integritate sau Direcţia Naţională Anticorupţie. 

                   4. CONCLUZII

                   În primul an, în calitate de stat membru UE, România a continuat să facă eforturi în vederea remedierii deficienţelor care, altfel, ar împiedica aplicarea eficace a legislaţiei, politicilor şi programelor europene. Cu toate acestea, în domenii-cheie, cum ar fi lupta împotriva corupţiei la nivel înalt, nu s-a făcut încă dovada unor rezultate convingătoare.

                   Actualizarea de natură tehnică din prezentul raport nu reprezintă o evaluare aprofundată a progreselor realizate în privinţa obiectivelor de referinţă. Situaţia din teren dă însă naştere la preocupări, a căror abordare este necesară înainte de efectuarea de către Comisie a unei evaluări complete în luna iunie. Există întârzieri în ceea ce priveşte punerea în aplicare a unei strategii coerente de recrutare în sistemul judiciar (obiectivul de referinţă nr. 1), înfiinţarea Agenţiei Naţionale de Integritate (obiectivul de referinţă nr. 2) şi în elaborarea unei strategii globale şi punerea în aplicare de proiecte reprezentative pentru a lupta împotriva corupţiei la nivel local
 (obiectivul de referinţă nr. 4). În special, România ar trebui să sporească eforturile de combatere a corupţiei la nivel înalt (obiectivul de referinţă nr. 3) şi ar trebui să-şi întărească eforturile pentru a menţine stabilitatea legislativă şi instituţională a cadrului de luptă anticorupţie din România.

                   Comisia recunoaşte eforturile importante realizate pentru elaborarea unui Plan de acţiune credibil care descrie măsurile, termenele-limită şi instituţiile responsabile de îndeplinirea obiectivelor. Cu toate acestea, Planul de acţiune necesită mai multă consecvenţă pe alocuri, iar unele lacune trebuie remediate
. Comisia propune României remedierea acestor aspecte ale Planului de acţiune.

                II. Slovenia a preluat preşedinţia Uniunii Europene

                   La 1 ianuarie 2008, Slovenia a preluat preşedinţia semestrială a Uniunii Europene. Potrivit analiştilor, pentru Slovenia acest lucru este un proiect de dimensiuni istorice, cu multe provocări, printre ele fiind şi una legată de viitorul provinciei Kosovo. Nu întâmplător, logo-ul preşedinţiei slovene a UE este o frunză de stejar stilizată - 60% din teritoriul Sloveniei care se întinde din Alpi până la Marea Mediterană este acoperit de păduri.

                   "Slovenia este primul dintre noile state membre care preia preşedinţia Consiliului European. Pentru noi este un proiect istoric. În fond, nu avem experienţa unei asemenea funcţii, dar tocmai de aceea ne vom strădui şi mai mult", a afirmat ministrul de externe al Sloveniei, Dimitri Rupel.

                   Temele principale ale preşedinţiei slovene vor fi reglementarea independenţei provinciei Kosovo şi apropierea Serbiei şi a celorlalte state din Balcani de UE. "Noi credem că a sosit timpul pentru rezolvarea crizei iugoslave. Ea a început în anul 1991 cu atacul fostului preşedinte Slobodan Miloşevici asupra Sloveniei. Suntem convinşi că soluţia durabilă este includerea Balcanilor în UE şi extinderea aşa cum a fost decisă în 2003 la Salonic", a declarat ministrul D. Rupel.

                   La Salonic, statele Uniunii Europene au acceptat în principiu integrarea Balcanilor în UE, iar diplomatul şef sloven porneşte de la premisa că până la sfârşitul mandatului său, Kosovo va fi un stat independent şi va iniţia negocierile de aderare. 

                   Ministrul sloven pentru afaceri europene, Janez Lenarcic, a declarat că ţara sa intenţionează să depună toate eforturile pentru a accelera procesul de integrare în UE a tuturor fostelor republici iugoslave. "Europa ar trebui să depună mai multe eforturi pentru a ajuta aceste ţări", a spus el. 

                   În afara Balcanilor, un alt punct important pe agenda slovenă va fi reprezentat de America de Sud, în luna mai, la Lima, având loc summit-ul UE-America Latină.

                   Slovenia mai doreşte să transforme anul 2008 în "anul dialogului intercultural european". “Modernă şi deschisă, aşa trebuie să fie Uniunea Europeană”, a concluzionat ministrul de externe sloven. De asemenea, “la Consiliul European din primăvară, vrem să adăugăm o a cincea libertate - libera circulaţie a cunoaşterii - celor patru libertăţi deja existente în Uniune", a mai spus el, adăugând că pe piaţa internă este nevoie de progrese în ceea ce priveşte serviciile şi inovaţiile.

                   Premierul sloven a propus intensificarea Politicii Europene de Vecinătate, continuarea Procesului de la Barcelona şi a cooperării Euro-Mediteraneene. Preşedinţia Slovenă va organiza patru summituri: cu SUA, Rusia, Japonia şi ţările din America Latină şi Caraibe.
                   Alte provocări cheie cu care se confruntă Uniunea la nivel global - reforma Naţiunilor Unite şi stabilirea unei noi ordini mondiale, combaterea sărăciei în ţările în curs de dezvoltare, lupta împotriva schimbărilor climatice şi dialogul intercultural.
                   De asemenea, Slovenia va avea şi sarcina de a convinge statele membre UE să ratifice Tratatul de la Lisabona privind reforma instituţiilor europene. "Sperăm că până la sfârşitul preşedinţiei slovene, majoritatea statelor membre vor urma exemplul Ungariei. Parlamentul sloven va decide în ce priveşte ratificarea înainte de sfârşitul acestei luni. Obiectivul constă în intrarea în vigoare a Tratatului de la Lisabona, la 1 ianuarie 2009”, a mai spus premierul Sloveniei.

                   Irlandezul Brian Crowley, fost membru al Parlamentului European, a apreciat că Slovenia preia preşedinţia UE într-un moment plin de provocări - ratificarea Tratatului de Reformă, atenţia sporită asupra Balcanilor, un nou pachet legislativ privind energia şi eforturi noi pentru rezolvarea conflictului israeliano-palestinian. „Astăzi, Uniunea Europeană are nevoie de noi eroi - care ştiu ce înseamnă să nu existe libertate, sau posibilitatea de a se exprima liber, în mod democratic. Aceasta este lumina ce poate străluci în colţurile întunecate ale continentului European de astăzi", a spus el. 

*

                   Sub preşedinţia portugheză s-au finalizat două proiecte majore ale Uniunii: Tratatul de reformă a UE şi extinderea zonei Schengen cu încă nouă state. Deşi atunci când a preluat preşedinţia Uniunii, Portugalia mai avea de rezolvat doar câteva detalii de natură juridică în ceea ce priveşte noul tratat, deoarece Germania insistase pentru finalizarea unui acord la summit-ul UE din luna iunie anul trecut, în fapt misiunea a fost complicată din cauza obstacolelor de ordin politic. Portugalia le-a depăşit cu bine, potrivit analiştilor, care fac referire la poziţia Poloniei în ce priveşte sistemul de adoptare a deciziilor sau la rezervele Marii Britanii cu privire la politica externă a Uniunii.

                   Cu toate acestea, Portugalia nu a fost scutită de o serie de critici, datorită insistenţei de a semna tratatul de reformă la Lisabona la 13 decembrie 2007, pentru ca apoi liderii celor 27 de state membre să se deplaseze la Bruxelles pentru a participa la tradiţionalul summit de final de an.

                   O alta controversă, tot pe finalul mandatului portughez, s-a petrecut la summit-ul UE-Africa, desfăşurat în perioada 8-9 decembrie la Lisabona, când invitarea liderului zimbabwean, Robert Mugabe, l-a determinat pe premierul britanic Gordon Brown să-şi anuleze participarea. 

                   III. Lucrările Forumului Economic de la Davos

                   Forumul economic de la Davos
, desfăşurat în perioada 23-27 ianuarie 2008, în prezenţa a 2500 de participanţi, dintre care 27 de şefi de state şi guverne şi 113 miniştri, s-a deschis cu o viziune destul de pesimistă asupra perspectivelor economiei mondiale, confruntată cu probabila recesiune americană. Mai mulţi experţi au estimat că efectele evoluţiei economiei americane vor fi resimţite de majoritatea ţărilor de pe glob.

                   Tradiţionala dezbatere de deschidere referitoare la starea economiei mondiale, a prilejuit economistului Nouriel Roubini să susţină o declaraţie privind gravă recesiune din Statele Unite, care va conduce la o încetinire a creşterii economice în ţările în curs de dezvoltare şi la puternica încetinire a acestui ritm de creştere din Europa. În urmă cu un an, în cadrul aceleiaşi dezbateri, N. Roubini a fost singurul participant care a prevăzut criza financiară americană, în timp ce toţi ceilalţi specialişti se arătau optimişti. 

                   Reprezentantul pentru Asia al Băncii americane Morgan Stanley, Stephen Roach, a considerat, de asemenea, că “omenirea va intra într-o perioadă foarte dureroasă”. Şi el a afirmat că economia mondială va scăpa de recesiune, dar a subliniat că aceasta nu e întru totul la adăpost de consecinţele recesiunii americane. Încetinirea ritmului de creştere economică va fi mai puternică decât prevăd mulţi experţi şi analişti, a apreciat S. Roach. El a respins ideea unui decuplaj între economiile numite emergente şi cea a Statelor Unite. 

                   La rândul său, directorul Institutului chinez de economie şi politică mondială, Yu Yongding, a afirmat că situaţia din SUA va avea consecinţe în China, din cauza ponderii importante a exporturilor în economia ţării sale. Creşterea economică a acestei ţări ar urma astfel să se încetinească în anul 2008, dar să rămână încă puternică, în jur de 9%, a estimat economistul chienz. Posibila încetinire a ritmului de creştere economică a Chinei ameninţă pe de altă parte Africa, pentru care statul asiatic este un mare client economic. 

                   Pe de altă parte, decizia de reducere a dobânzii de politică monetară de către Rezerva Federală a fost criticată de Stephen Roach, reprezentantul Morgan Stanley. El crede că aceasta e primejdioasă, pentru că nu răspunde problemei de fond, consumul gospodăriilor americane, finanţat prin împrumuturi. Referitor la aceeaşi decizie, economistul Nouriel Roubini a spus că aceasta poate doar să îmblânzească recesiunea americană. 

                   Economiile emergente au fost în ultimii ani un puternic motor al creşterii mondiale, iar opinia dominantă era aceea că ar trebui să îşi continue dezvoltarea în acelaşi ritm şi să împiedice astfel intrarea într-o recesiune mondială. Mulţi participanţi la lucrări şi-au exprimat îndoiala că acest lucru este posibil, mai ales după căderea burselor asiatice şi americane. 
                   Directorul Fondului Monetar Internaţional, Dominique Strauss-Kahn, şi-a exprimat deja temerea privind rezistenţa acestor economii pe piaţa mondială. El s-a întrebat retoric dacă nu este posibil ca, în cazul ţărilor emergente, creşterea economică să fie mai puţin rezistentă decât se estimase ca efect al crizei americane. 

                   Băncile centrale au fost criticate aspru, fiind acuzate că nu au controlat suficient de atent dezvoltarea unor tehnici financiare din ce în ce mai complexe şi opace, dar au sărit rapid în ajutorul pieţelor în criză.
Preşedintele Băncii Centrale Europene, Jean-Claude Trichet, a afirmat că o corecţie a pieţelor era aşteptată şi necesară. El s-a arătat din nou inflexibil în faţa apelurilor pentru a scădea dobânda de referinţă, cum a făcut banca naţională americană, Federal Reserve. El a replicat că acţiunile BCE trebuie ghidate doar de combaterea inflaţiei.

                   Fondurile suverane au stârnit dezbateri aprinse. În urma mutărilor de anvergură întreprinse de către acestea pe piaţa americană, suspiciunile faţă de intenţiile ascunse pe care le-ar putea avea sunt din ce în ce mai răspândite. "Pe noi nu ne plac, în schimb le plac banii noştri!" - declaraţia ministrului de finanţe al Norvegiei ar putea constitui, potrivit analiştilor, moto-ul discuţiilor din cadrul Forumului de la Davos pe marginea modului de operare al fondurilor suverane. 

                   După cum era de aşteptat, expansiunea fără precedent a principalilor coloşi financiari americani a generat discuţii aprinse. Potrivit analiştilor, “criza care mătură în momentul de faţă pieţele globale, dar în special pe cea americană, a dus la vulnerabilizarea extremă a multor instituţii de credit importante”. Despre unele dintre acestea, precum Citigroup, Merril Lynch sau Morgan Stanley, se poate chiar spune că reprezintă coloana vertebrală a sistemului financiar american. Criza acută de lichiditate pe care o întâmpină le-a determinat, însă, să apeleze la banii altor institutuţii financiare din străinătate în schimbul unor participaţii importante.

                   Lee Kuan Yew, fostul premier singaporez şi actualul preşedinte al unuia dintre cele mai mari fonduri guvernamentale din lume, a declarat că Singapore, Norvegia şi Emiratele Arabe Unite au primit solicitări din partea Fondului Monetar Internaţional pentru adoptarea de standarde de transparenţă în cazul entităţilor guvernamentale pentru investiţii.

                   Din ce în ce mai mulţi oficiali, în special la nivel politic, atrag atenţia asupra “agendei” ascunse de putere a acestor fonduri, care ar urmări acumularea de influenţă economică, dar şi politică, la nivel global. Cele trei ţări operează unele dintre cele mai mari şi de tradiţie fonduri suverane, dar nivelul lor de transparenţă diferă. 

                   La acest capitol, cel mai bine se situează Fondul Guvernamental de Pensii al Norvegiei, de altfel ministrul de finanţe al acestei ţări susţinând implementarea unor astfel de standarde. Mohamed Al Jasser, reprezentantul Agenţiei Monetare a Arabiei Saudite, este însă de altă părere. El şi-a exprimat indignarea faţă de suspiciunile şi neîncrederea la care sunt supuse aceste fonduri: "Nu ni se acordă prezumţia de nevinovăţie. Nu s-a recurs nici la reglementarea fondurilor de mare risc, în ciuda tuturor problemelor pe care le-au creat" a declarat acesta. 

                   La rândul său, Bader Al Saad, şeful Autorităţii pentru Investiţii din Kuweit, a spus că în 55 de ani de la înfiinţarea fondului, nu a existat nici măcar o singură achiziţie motivată politic. El a adăugat că singurul scop este asigurarea prosperităţii viitoarelor generaţii şi după ce petrolul se va termina. Analiştii consideră că este puţin probabil ca această declaraţie să fie de natură a calma temerile şi suspiciunile foarte răspândite la adresa fondurilor suverane. Problema este însă în discuţie şi rămâne de văzut dacă autorităţile americane vor fi primele care vor încerca să introducă noi norme sau dacă o va face altcineva. 

                   Criza financiară şi perspectiva unei recesiuni în Statele Unite au determinat elita mondială din lumea afacerilor şi din politică să renunţe la optimismul afişat în anii precedenţi şi să dea dovadă de mai multă prudenţă pentru 2008.

                   Secretarul american de stat, Condoleeza Rice, a asigurat, fără a convinge majoritatea participanţilor la reuniune, că economia americană va rămâne în continuare un motor important al creşterii mondiale. Premierul francez, Francois Fillon, a dat, la rândul său, asigurări: "Bazele economiei europene sunt sănătoase din punct de vedere global, iar acest lucru este valabil în special pentru Franţa", a spus el.

                   Premierul britanic Gordon Brown a pledat pentru o reformă în profunzime a Organizaţiei Naţiunilor Unite, a Fondului Monetar Internaţional şi a Băncii Mondiale, pentru ca aceste instituţii să poată face faţă provocărilor aduse de dezvoltare, situaţia mediului şi crizele financiare. “Avem instituţii care au fost create în anii '40, într-o vreme când nu existau decât vreo cinzeci de ţări. Ele nu mai pot răspunde problemelor pe care le întâmpinăm în anul 2008”, a declarat premierul britanic, adăugând că “dacă nu ne reformăm rapid instituţiile mondiale, ele îşi vor pierde utilitatea”. 

                   Sistemul actual al Naţiunilor Unite nu este adaptat pentru a face faţă provocărilor terorismului internaţional, celor cu care se confruntă statele falimentare sau celor provocate de marile pandemii ori de creşterea economiilor ţărilor în curs de dezvoltare, a apreciat G. Brown, care a propus crearea unei “agenţii de răspuns rapid”, care ar putea dispune de mijloace civile şi militare pentru a reacţiona fără întârziere în faţa crizelor. “Dacă lumea nu ajunge să realizeze asta, crizele şi suferinţele precum cele din Bosnia sau Rwanda se vor repeta din nou şi din nou”, a avertizat premierul britanic, adăugând că ar vrea ca FMI să evolueze către un tip de “sistem de alertă precoce la crizele financiare, precum cea din prezent, care zguduie pieţele din întreaga lume”. “Avem nevoie de o instituţie mondială care să poată furniza fonduri ţărilor în curs de dezvoltare, care vor să folosească surse alternative de energie”, a mai declarat Gordon Brown, propunând ca Banca Mondială să se transforme într-o “Bancă mondială pentru dezvoltare şi mediul înconjurător”. 

                   Stoparea creşterii emisiilor de gaze cu efect de seră până în anul 2015 rămâne posibilă, însă acest obiectiv necesită acţiuni urgente, a declarat directorul “World Wildlife Fund”, Jim Leapes. O comisie a ONU a avertizat în anul 2007 că sunt necesare măsuri urgente pentru a se reduce gazele cu efect de seră până în anul 2015 şi a făcut cunoscute ameninţările cu care se confruntă planeta ca urmare a încălzirii globale, între care creşterea nivelului mărilor şi un număr mai mare de inundaţii şi secete. 

                   “Este un obiectiv greu de atins şi singurul mod în care putem face faţă acestei provocări este să acţionăm”, a afirmat Jim Leape. “Cu siguranţă putem face acest lucru. Întrebarea este, putem să ne mobilizăm în aşa măsură pentru a face acest lucru? Cred că situaţia devine din ce în ce mai critică pe zi ce trece”, a subliniat directorul WWF. Jim Leape a salutat ideea Uniunii Europene privind folosirea energiilor regenerabile, ca parte a planului său de luptă împotriva încălzirii globale anunţat recent, însă a estimat că obiectivul reducerii cu 20% a emisiilor de gaze cu efect de seră până în anul 2020 nu este suficient. “Consider că europenii trebuie să-şi stabilească drept obiectiv o reducere cu 30% a emisiilor”, a afirmat directorul WWF.


                   În materie de comerţ internaţional, unul dintre subiectele tradiţionale la reuniune, comisarul european pentru comerţ Peter Mandelson a dat o notă extrem de pesimistă, când a vorbit despre "o înmormântare corectă a ciclului de negocieri de la Doha”, din cadrul Organizaţiei Mondiale a Comerţului.

                   IV. Alegerile prezidenţiale din Serbia

                   În urma alegerilor prezidenţiale, care a avut loc la 3 februarie a.c., electoraltul sârb şi-a desemnat noul preşedinte.

                   Având de ales între un proeuropean, Boris Tadici, şi un ultranaţionalist, Tomislav Nikolici, decizia a fost una esenţială, deoarece viitorul şef al statului va gestiona şocul declarării independenţei provinciei Kosovo, considerată deja inevitabilă, potrivit experţilor.

                   Scrutinul se anunţa foarte strâns, potrivit sondajelor preelectorale, cei doi - care au fost candidaţi şi la alegerile prezidenţiale din anul 2004 - se aflau aproape la egalitate. "Aceste alegeri sunt mai nesigure ca oricând", a apreciat Srecko Mihailovici, de la Centrul pentru alegeri libere şi democraţie, organizaţie independentă care supraveghează desfăşurarea alegerilor în Serbia. Statele Unite şi Uniunea Europeană au sperat într-un rezultat favorabil lui B. Tadici, care pare candidatul cu cele mai mari şanse de a rezista unei revolte naţionaliste în Serbia, previzibilă în cazul în care liderii albanezi din Kosovo vor proclama independenţa provinciei. După eşecul negocierilor între Serbia şi albanezii din Kosovo, liderii din provincia separatistă au anunţat că vor proclama unilateral independenţa, având sprijinul SUA şi principalelor ţări membre UE. 

                   După alegerile din Serbia, ţările europene urmează să trimită în Kosovo o misiune care o va înlocui pe cea a ONU, administrator al provinciei de la încheierea conflictului din 1998-1999 între forţele sârbe şi separatiştii albanezi. 

                   Chiar dacă Boris Tadici se opune, ca şi ceilalţi lideri sârbi, declarării independenţei provinciei, el consideră că viitorul ţării sale nu poate fi decât unul european. Autorităţile de la Belgrad au parafat, în noiembrie 2007, Acordul de Stabilizare şi Asociere cu UE, considerat drept un prim pas către integrarea ţării în UE, iar preşedintele în exerciţiu speră să şi semneze documentul cât mai curând. 

                   Adversarul său ultranaţionalist, cunoscut pentru poziţia eurosceptică, s-a pronunţat însă împotriva misiunii UE în Kosovo şi susţine o consolidare a legăturilor cu Rusia, care a acordat Serbiei un sprijin puternic în opoziţia faţă de independenţa provinciei separatiste. 

                   "Este perfect adevărat că Serbia este la o răscruce de drumuri şi că există riscul să renunţe la viitorul său european, pentru a se întoarce către Rusia", a apreciat înaintea primului tur de scrutin, Cedomir Jovanovici, candidatul cu orientare cea mai pronunţată prooccidentală şi singurul care se declară în favoarea independenţei provinciei Kosovo. Riscul la care se referă C. Jovanovici devine însă un avantaj pentru rusofilul şi ultranaţionalistul Tomislav Nikolici, candidat al Partidului Radical Sârb. "Rusia trebuie să se implice mai mult în Serbia. Trebuie să cooperăm cu Rusia (...)", spunea el. Cu câteva luni în urmă, T. Nikolici nu ezita să afirme că Serbia ar fi mai avantajată dacă ar fi o provincie rusă, decât dacă ar adera la Uniunea Europeană. 

                   Între cele două puncte de vedere, B. Tadici, apreciază că aderarea la UE este "singurul mijloc de a asigura un viitor mai bun pentru cetăţenii noştri". Cu toate acestea, el nu are în vedere renunţarea la aliatul rus, care a susţinut permanent poziţia Serbiei împotriva declarării independenţei provinciei Kosovo, sprijinită de Statele Unite şi de majoritatea ţărilor UE. 

                   În condiţiile susţinierii acordate de Rusia, dar şi ale unui reviriment naţionalist în Serbia, legăturile dintre cele două state s-au consolidat, atât la nivel politic, cât şi economic, iar consolidarea acestora va marca un punct maxim odată cu apropiata preluare de către Gazprom a unei participaţii majoritare în compania publică sârbă NIS. În baza acestui acord, oleoductul strategic “South Stream” va trece prin Serbia, iar autorităţile de la Belgrad au propus şi construirea unui depozit subteran de mare capacitate în nordul ţării. În acelaşi timp, Aeroflot vizează compania aeriană sârbă JAT, în timp ce magnatul rus al industriei aluminiului, Oleg Deripaska, este interesat de uzina de cupru de la Bor, aflată în curs de privatizare. În anul 2007, exporturile ruseşti către Serbia au atins pragul de 1,6 miliarde de euro, în timp ce cele germane se cifrează la 1,3 miliarde de euro, iar cele italiene la 1 miliard de euro. 

                   "În pofida aparenţelor, alegerea între UE şi Rusia este o falsă dilemă", apreciază Marko Blagojevici, analist politic la organizaţia neguvernamentală Centrul pentru alegeri libere şi democraţie. "Chiar dacă în interiorul elitei politice sârbe există forţe care consideră Rusia drept partener mai promiţător decât UE, două treimi dintre alegători susţin aderarea la UE", a apreciat el. "Dacă oamenii politici vor să respecte voinţa alegătorilor lor, nu trebuie să rişte să abandoneze viitorul european al Serbiei", a adăugat M. Blagojevici. 

                   Candidatul ultranaţionalist, Tomislav Nikolici, a câştigat primul tur al alegerilor prezidenţiale din Serbia cu 39,99% din voturi, mai mult decât preşedintele în exerciţiu, Boris Tadici, care a obţinut 35,39%, potrivit rezultatelor definitive, comunicate de Comisia electorală sârbă. 

                   Ministrul Infrastructurii, Velimir Ilici, din partea formaţiunii populiste Noua Serbie, a primit 7,43% din voturi, în timp ce candidatul socialist, Milutin Mrkonjici, a obţinut 5,97%. Liderul Partidului Liberal Democrat, Cedomir Jovanovici, singurul favorabil independenţei Kosovo, a obţinut 5,34% din voturi, fiind urmat de candidatul minorităţii ungare, Istvan Pastor, cu 2,26% din sufragii.

*

                   După închiderea urnelor, în al doilea tur al alegerilor prezidenţiale, care a avut loc la 3 februarie a.c., Boris Tadici a declarat că „aceste alegeri sunt, în ceea ce priveşte echipa noastră de campanie, încheiate şi pot să vă anunţ că am câştigat împreună aceste alegeri prezidenţiale". Potrivit rezultatelor provizorii, Boris Tadici a obţinut 50,5% din voturile exprimate. "Vreau să îl felicit pe adversarul meu, Tomislav Nikolici", a adăugat el, subliniind că numărul de voturi obţinute de acesta "cere tot respectul". "Voi discuta cu T. Nikolici deoarece un număr mare de cetăţeni i-au susţinut ideile. Este important să unificăm Serbia", a subliniat B. Tadici. 

                   Slovenia, care asigură preşedinţia semestrială a Uniunii Europene, l-a felicitat pe Boris Tadici pentru victoria sa în alegerile prezidenţiale, calificate drept oneste şi echitabile, apreciind că aceasta reflectă voinţa democratică a Serbiei de a se integra în UE. Premierul sloven, Janez Jansa, şi-a exprimat "convingerea fermă că Serbia va îndeplini foarte curând criteriile necesare pentru a înainta pe calea europeană”. 

                 Potrivit analiştilor, victoria lui Boris Tadici pune sub semnul întrebării menţinerea coaliţiei sârbe aflate la guvernare, înaintea  proclamării independenţei provinciei Kosovo, care beneficiază de susţinerea statelor occidentale. În cadrul alegerilor prezidenţiale din anul 2004, B. Tadici l-a învins pe T. Nikolici cu un avans de nouă procente, ceea ce statele occidentale au perceput drept un semn că naţionalismul reacţionar care a alimentat războiul din 1990 se reduce treptat. 

                   "Nu există nici un câştigător aici", a declarat Dragoljub Zarkovici, editor-şef al publicaţiei „Vreme”. "Oficial, se pare că Boris Tadici va fi preşedinte pentru următorii cinci ani, însă, pe plan moral, câştigătorul este Tomislav Nikolici", a adăugat el. Analistul sârb a perceput acest lucru ca pe un comentariu grăitor în ceea ce priveşte divizările din societatea sârbă, la şapte ani de la înlăturarea de la putere a lui Slobodan Miloşevici. Sârbii par astfel divizaţi între un naţionalism radical şi un curs pragmatic, pro-occidental. 

                   Potrivit analiştilor, coaliţia aflată la guvernare s-ar putea destrăma în curând, din cauza refuzului premierului Vojislav Koştuniţa de a accepa un acord politic cu Uniunea Europeană şi a respingerii unei misiuni europene în Kosovo. 

                   V. Raportul pe anul 2007 al Organizaţiei Human Rights Watch

                   Potrivit raportului dat publicităţii în luna ianuarie a.c., organizaţia pentru apărarea drepturilor omului Human Rights Watch, „Statele Unite ale Americii şi Europa tolerează ca autocraţii să pozeze în democraţi în ţări precum Pakistan, Nigeria sau Rusia, unde drepturile omului sunt încălcate”. „În prezent, este foarte uşor pentru autocraţi să acţioneze după bunul plac, simulând democraţia”, a subliniat Kenneth Roth, directorul organizaţiei. În opinia acestuia, ”SUA şi guvernele europene acceptă în continuare alegeri dintre cele mai îndoielnice, pentru că astfel pot câştiga un aliat strategic sau comercial”. Pe de altă parte, Statelor Unite ale Americii şi Europei le este greu să ceară respectarea drepturilor omului în lume, în condiţiile în care chiar ele le încalcă în lupta împotriva terorismului, iar guvernele autocrate profită de acest lucru, se afirmă în document. 

                   Raportul semnalează abuzurile comise de SUA în războiul împotriva terorismului, cu cei 275 de deţinuţi care nu au avut parte de un proces la Guantanamo (Cuba), recurgerea la închisori clandestine situate în afara teritoriului american şi justificarea torturii de către guvern. 

                   În Pakistan, conform raportului, „preşedintele Pervez Musharraf, aliat strategic al SUA, a schimbat jocul electoral, modificând Constituţia şi distrugând sistemul judiciar independent. Cu toate acestea, SUA şi Marea Britanie nu au acţionat astfel încât ajutorul lor să depindă de o ameliorare a garanţiilor electorale înainte de alegerile prevăzute în luna februarie în această ţară”. 

                   „Dacă SUA şi-au ridicat vocea în faţa exploziei de violenţă politică în Kenya, guvernul american a acceptat anul trecut rezultatele alegerilor din Nigeria, ţară bogată în petrol, în pofida acuzaţiilor credibile de fraudă”. 

                   „În Rusia, pe măsură ce se apropie alegerile prezidenţiale din luna martie a.c., regimul condus de preşedintele Vladimir Putin reprimă societatea civilă şi libertatea de reuniune şi continuă să încalce drepturile omului în Cecenia. Criticile internaţionale faţă de atitudinea Rusiei în materie de drepturi ale omului au amuţit, iar Uniunea Europeană şi-a încălcat în mod consistent şi susţinut cererile în materie”, se precizează în raportul HRW. 

                   Raportul critică totodată blocada Israelului împotriva palestinienilor din Gaza, pe care o califică drept „o pedeapsă colectivă”, care încalcă dreptul internaţional. „Blocada israeliană asupra Gaza îi privează pe locuitori de hrană, de carburanţi şi de medicamentele de care au nevoie pentru a supravieţui. Aceasta este o pedeapsă colectivă, care violează legea internaţională”, se afirmă în documentul HRW. Totodată, raportul menţionat notează faptul că grupuri înarmate palestiniene continuă atacurile cu rachete asupra unor zone populate din Israel, violând astfel legea internaţională. 

                   Israelul, care menţine blocada asupra Fâşiei Gaza din iunie 2007, după preluarea, prin violenţă, de către mişcarea islamistă Hamas a controlului asupra acestui teritoriu palestinian, a întărit de la 17 ianuarie 2008 restricţiile în zonă, în cadrul ripostei sale împotriva tirurilor de rachete lansate din Gaza. Raportul HRW mai afirmă că 245 de palestinieni, dintre care jumătate nu au fost implicaţi în violenţe, au fost ucişi în timpul atacurilor armatei israeliene din Fâşia Gaza şi Cisiordania, între ianuarie-octombrie 2007. În context, organizaţia acuză armata israeliană că „încurajează cultura impunităţii în rândurile sale, prin neanchetarea împrejurărilor în care au fost ucişi civili”. 

                   Nu în ultimul rând, HRW acuză partidele palestiniene rivale, Hamas şi Al Fatah, pe care le consideră vinovate de serioase violări ale dreptului umanitar internaţional în cursul luptelor interne care au opus cele două mişcări în anul 2007 şi care s-au soldat cu preluarea controlului asupra Gaza de către gruparea islamistă, în iunie anul trecut.

                   În China, Jocurile Olimpice care se desfăşoară în acest an „reprezintă o şansă istorică pentru guvernul chinez de a arăta că poate face din drepturile omului o realitate pentru cei 1,4 miliarde de cetăţeni ai săi”, subliniază Kenneth Roth. 

                   În Myanmar, raportul denunţă recurgerea la violenţă de către junta militară aflată la conducerea acestei ţări asiatice, pentru a reprima manifestaţiile călugărilor budişti şi ale militanţilor pentru democraţie, precum şi detenţia arbitrară a sute de persoane. 

                   HRW menţionează, de asemenea, încălcarea drepturilor omului în gestionarea crizelor umanitare din Somalia şi din estul Etiopiei, o tragedie uitată, în care suferă milioane de persoane. 

                   Organizaţia acuză guvernul sudanez de a fi principalul responsabil pentru cei cinci ani de criză din Darfur, unde 2,4 milioane de persoane şi-au părăsit locuinţele şi aproximativ patru milioane de fiinţe umane supravieţuiesc datorită ajutorului umanitar internaţional. 

                   Human Rights Watch semnalează totodată „alegerile manipulate” din Ciad, Iordania, Kazahstan, Uzbekistan, Azerbaidjan, Bahrein, Malayezia, Thailanda, Zimbabwe, Belarus, Cuba, Egipt, Iran, Israel, Libia, Turkmenistan, Uganda, Cambodgia, R.D. Congo, Etiopia, Liban, Rusia, Tunisia, China şi Pakistan. 

                   În America Latină, organizaţia pentru apărarea drepturilor omului subliniază că violenţa, impunitatea şi abuzul persistă, însă recunoaşte că s-au înregistrat progrese în procesele împotriva crimelor comise de fostele dictaturi militare. 

                   Documentul critică discriminarea sexuală şi ingerinţele la adresa libertăţii presei, referindu-se la zece ţări (Argentina, Brazilia, Chile, Columbia, Cuba, Guatemala, Haiti, Mexic, Peru şi Venezuela). Potrivit HRW, „Cuba continuă să fie singura ţară din America Latină care reprimă practic toate formele de disidenţă politică”. Restul regiunii continuă să fie afectat de cazuri de violenţă şi impunitate (Columbia, Guatemala şi Brazilia) sau de abuzuri ale poliţiei (Brazilia, Mexic, Venezuela şi Columbia). 

                   Un pasaj din raport este consacrat în mod special Columbiei, ţară afectată de jumătate de secol de război civil, unde acţionează gherile de extremă stânga şi miliţii paramilitare de extremă dreapta. „Comandanţii paramilitari de anvergură medie sunt în continuare implicaţi în activităţi criminale şi continuă să recruteze noi membri”, se menţionează în raport. 

                   Organizaţia internaţională menţionează, de asemenea, numeroase cazuri de execuţii sumare în regiune, o practică a agenţilor de securitate considerată încă a fi utilizată frecvent în Venezuela. 

                   Raportul mai semnalează ameninţări la adresa jurnaliştilor, mai ales în Haiti şi Mexic, precum şi condiţiile deplorabile de detenţie din închisorile latino-americane, unde sunt comise numeroase abuzuri în complicitate cu gardienii. 

                   HWR denunţă persistenţa cazurilor de tortură în Brazilia şi în Peru, dar recunoaşte că aceste două ţări au început să reprime aceste practici. „Brazilia nu i-a urmărit niciodată pe autorii atrocităţilor comise sub regimul militar”, se menţionează în raport. În Guatemala, din 626 de masacre repertoriate, numai două cazuri au fost finalizate în justiţie. În schimb, în Argentina şi Chile, justiţia a avansat în dosare referitoare la responsabili ai dictaturilor, chiar dacă majoritatea autorilor crimelor continuă să fie liberi. 

                   Organizaţia îşi exprimă totodată satisfacţia faţă de decizia Republicii Chile de a-l extrăda pe fostul preşedinte peruan Alberto Fujimori, acuzat în ţara sa de a fi ordonat masacrarea unor civili în timpul mandatului său (1990-2000). 

                   În ceea ce priveşte violenţa sexuală şi discriminările la adresa femeilor, s-au înregistrat progrese puţine. În America Latină, avortul - cu excepţia unor circumstanţe excepţionale, precum violul sau pericolul pentru sănătatea mamei - nu este legal decât în Cuba şi, începând de anul trecut, în capitala Mexicului. 

                   Situaţia drepturilor omului s-a deteriorat în 2007 în Irak, unde violenţele împotriva civililor continuă. „Purificarea confesională a regimului de la Bagdad de către grupări armate sunite şi şiite a continuat, în pofida ofensivei lansate în februarie 2007 de armata americană”, se menţionează în raport. Această ofensivă a permis o relativă ameliorare a securităţii în capitala Irakului şi o scădere a violenţelor confesionale. „Multe dintre atacuri au fost lansate deliberat pentru a cauza un mare număr de victime civile şi pentru a provoca teamă, în special atacurile din pieţe, şcoli şi lăcaşuri de cult”, se arată în raportul HRW , citând exemplul celui mai sângeros atentat comis de la începutul războiului din Irak, în 2003, în care au fost ucişi peste 500 de civili membri ai comunităţii Yazidi, în august, în nordul ţării. 

                   „Armata americană continuă operaţiunile împotriva insurgenţilor suniţi şi şiiţi pretutindeni în ţară, făcând un număr nedeterminat de victime civile”, subliniază raportul. O altă consecinţă a ofensivei americane din februarie a fost aceea că a crescut numărul deţinuţilor. „Închisorile irakiene suprapopulate primesc noi deţinuţi cu dificultate, sistemul judiciar este copleşit de dosare, antrenând o revenire în închisori, unde cazurile de abuz şi tortură sunt un fapt obişnuit”, se menţionează în raport. 

                   Organizaţia pentru apărarea drepturilor omului constată de asemenea că guvernul premierului irakian Nouri Al-Maliki este tot mai fragmentat. Proiectul de lege privind împărţirea resurselor petroliere, indicator al şanselor unui guvern de coeziune naţională, s-a blocat în parlament (...) Demisiile în cadrul guvernului au redus baza politică şi religioasă şi au îndepărtat perspectiva reconcilierii politice naţionale. 

                   Modul în care a avut loc executarea fostului preşedinte irakian Saddam Hussein, la sfârşitul lunii decembrie 2006, „a amplificat preocupările minorităţii sunite privind guvernul şiit majoritar”, se precizează în raport. 

� Comisia Comunităţilor Europene, Bruxelles, 04.02.2008, COM(2008) 62 final


� Decizia nr. 2006/928/CE a Comisiei din 13 decembrie 2006 de stabilire a unui mecanism de cooperare şi de verificare a progresului realizat de România în vederea atingerii anumitor obiective de referinţă specifice în domeniul reformei sistemului judiciar şi al luptei împotriva coruptiei (JO L 354, 14.12.2006, p. 56).


� Primul raport al Comisiei a fost publicat la 27 iunie 2007, COM(2007)378 final.


� Planul de acţiune poate fi consultat la următoarea adresă Internet:


http://www.just.ro/Portals/0/Right_Panel/Plan%20de%20actiune/plan_actiune_ro[1].pdf


� Aceasta strategie este valabilă până în anul 2012 şi este reflectată în Planul de acţiune. Ea va fi pusă în aplicare de un grup de lucru numit de CSM.


� Printr-o modificare a Legii nr. 304/2004, privind organizarea judiciară, a fost eliminată condiţia obţinerii acordului Consiliului ştiinţific al Institutului Naţional al Magistraturii (INM) pentru numirile în şi revocările din funcţiile superioare de conducere ale INM.


� Procedura de interviu a fost eliminată prin OUG nr. 100/2007, pentru modificarea şi completarea unor acte normative din domeniul justiţiei, cu aplicabilitate de la 1 iunie 2008.


� Măsura 1.4 din partea a V-a a Planului de acţiune. În plus, a fost aprobată o nouă organigramă a Ministerului Public (Ordinul nr. 2477/C/1.10.07).


� Nu există o practică a consultării prealabile sistematice a CSM de către ministrul justiţiei, asupra unor legi importante pentru sistemul judiciar. O astfel de consultare sistematică ar permite CSM să-şi exercite mai bine rolul de protector şi garant al sistemului judiciar din România. 


� Planul de acţiune, partea a II-a, măsura 2.1.


� Legea nr. 144/2007 din 25 mai 2007.


� Ordonanţa de Urgenţă a Guvernului nr. 138 din 6.12.2007 a fost adoptată în vederea accelerării înfiinţării Agenţiei Naţionale de Integritate.


� Între 1 iunie şi 31 octombrie, au fost trimişi în judecată 148 de inculpaţi în 64 de dosare. În aceeaşi perioadă, instanţele au emis 31 de hotărâri nedefinitive de condamnare, în privinţa a 53 de inculpaţi în procese instrumentate de DNA. Instanţele au emis 22 de hotărâri definitive în privinţa a 31 de inculpaţi. În aceeaşi perioadă, au fost emise hotărâri definitive de achitare în privinţa a 10 inculpaţi.


� Prin Ordonanţa Guvernului nr. 95 din 4 octombrie 2007, promovată de fostul ministru al justiţiei, procedura ridicării imunităţii a miniştrilor a fost modificată, prin înlocuirea comisiei consultative existente cu o nouă comisie compusă din judecători. Această lege a fost declarată neconstituţională de Curtea Constituţională a României. În urma demisiei ministrului justiţiei, care este şi el implicat într-unul din cele opt dosare, şi în urma numirii unui ministru interimar în ianuarie, Preşedintele a ridicat imunitatea tuturor celor în cauză în luna ianuarie.


� Motivaţia principală este nerespectarea de către DNA a noii decizii a Curţii Constituţionale privind ridicarea imunităţii celor în cauză, care necesită retragerea imunităţii şi pentru foştii membri ai guvernului. Această nouă decizie a fost însă pronunţată după iniţierea procedurilor respective de către DNA.


� Sancţiunea nulităţii relative se aplică în cazul încălcării aspectelor procedurale care nu au cauzat prejudicii grave drepturilor fundamentale şi pot fi rectificate. În cazul nulităţii absolute şi încălcarea (de exemplu) a drepturilor fundamentale, rectificarea nu este posibilă şi dosarul este restituit procurorilor pentru refacerea anchetei.


� În cazul în care această lege obţine pentru a doua oară un vot favorabil, promulgarea de către Preşedinte devine obligatorie în temeiul articolului 77 din Constituţia României.


� Nerespectarea acestei prevederi ar duce la nulitatea anchetei.


� Ordonanţa Guvernului nr. 47 din 28 august 2007.


� Între octombrie 2007 şi ianuarie 2008 a avut loc o campanie de sensibilizare publică pentru intensificarea luptei împotriva corupţiei.


� Nu s-a putut stabili în ce măsură aceste modificări vor permite în continuare un parteneriat cu societatea civilă şi vor continua să ofere un serviciu de urmărire a sesizărilor legate de acte de corupţie.


� Această iniţiativă reprezintă principala măsură propusă în Planul de acţiune în cadrul obiectivului de referinţă 4; a se vedea măsura numărul 5.


� Numai prin intermediul programelor PHARE au fost puse la dispoziţie în domeniul justiţiei şi afacerilor interne, în Romania, peste 187 de milioane de euro din anul 2004. Facilitatea de tranziţie va fi în vigoare până în 2010. În cadrul oferit de fondurile structurale, se acordă o deosebită atenţie şi sprijin pentru elaborarea unui sistem sănătos şi transparent de gestionare financiară a fondurilor UE, un proces ce are legătură cu lupta împotriva corupţiei. Va fi furnizată asistenţă tehnică pentru monitorizarea, controlul şi evaluarea proiectelor, precum şi pentru dezvoltarea unui sistem informatic unic de management eficace, capabil să furnizeze informaţii transparente privind absorbţia şi utilizarea fondurilor. TAIEX a organizat un număr important de activităţi în domeniul justiţiei şi afacerilor interne în România şi păstrează la dispoziţie un buget pentru acţiuni în viitor.


� În vederea identificării posibilelor lacune în ceea ce priveşte asistenţa, precum şi pentru a asigura disponibilitatea unei game complete de sprijin, lista anexată raportului rezumă asistenţa corespunzătoare acordată României pe plan bilateral şi de către UE, începând din 2004. (…) Informaţiile complete au fost comunicate României, iar sugestiile din această secţiune au fost discutate cu autorităţile române şi sunt sprijinite de acestea.


� Planul de acţiune: obiectivul de referinţă 4, măsura 5.


� Obiectivele prevăzute în Planul de acţiune sunt contrazise de unele iniţiative legislative şi politice lansate. În plus, Planul de acţiune omite chestiunea importantă a stabilităţii legislative şi instituţionale a cadrului de luptă anticorupţie (obiectivul de referinţă 3). Planul omite, de asemenea, să indice când şi dacă vor fi elaborate strategii sectoriale în domeniul reformei justiţiei şi a combaterii corupţiei, care să le înlocuiască pe cele devenite caduce de curând. În ceea ce priveşte corupţia la nivel local (obiectivul de referinţă nr. 4), Planul de acţiune nu conţine suficiente detalii. Planul de acţiune conţine, de asemenea, anumite măsuri şi indicatori de performanţă care nu par a fi suficient de adecvaţi pentru obţinerea rezultatului dorit. Acest lucru se referă în special la indicatori cum ar fi scurgerea de informaţii confidenţiale către presă (OR 3, partea I, măsura 1.2). Un studiu privind individualizarea pedepselor pentru infracţiunile de corupţie (OR 3; partea II, măsura 1) poate reprezenta doar un prim pas în rezolvarea problemei posibilei clemenţe în judecarea proceselor de corupţie la nivel înalt, menţionată de Comisie în raportul MCV din 27 iunie 2007. Planul de acţiune ar trebui să fie actualizat continuu, iar îndeplinirea indicatorilor ar trebui monitorizată riguros de către un puternic mecanism central operaţional de coordonare.





� Forumul Economic Mondial a fost creat în ianuarie 1971, când mai mulţi oameni de afaceri europeni s-au întâlnit pentru prima dată sub patronajul Comisiei Europene. 37 de ani mai târziu, Forumul de la Davos este privit de specialişti drept unul dintre cele mai importante evenimente ale anului, în care reprezentanţi ai instituţiilor politice şi economice se întâlnesc pentru a analiza situaţia internaţională.


Germanul Klaus Schwab, profesor la Universitatea din Geneva, a condus, în 1971, prima reuniune de la Davos a Forumului pentru Management European. Primele întâlniri aveau ca scop alinierea la aceleaşi standarde a firmelor din Europa cu cele din Statele Unite. Până în anul 1976, Forumul pentru Managementul European avea deja un sistem de parteneriat cu mai multe firme, aşa-numitele 1000 de companii de prim rang din lume. 


Organizaţia non-guvernamentală şi-a schimbat numele în anul 1987, devenind Forumul Economic Mondial, şi a început să trateze nu numai probleme de ordin economic, ci şi cele legate de rezolvarea unor conflicte internaţionale. 

